[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 18.9.2008

KOM(2008) 567 endelig

MEDDELELSE FRA KOMMISSIONEN

til Europa-Parlamentet og Rådet om EU's narkotikahandlingsplan (2009-2012)

{SEK(2008) 2455}{SEK(2008) 2454}{SEK(2008) 2456}

Indledning

Narkotika vækker stor bekymring blandt EU-borgerne, og det udgør en alvorlig trussel mod det europæiske samfunds sikkerhed og sundhed.

I december 2004 godkendte Det Europæiske Råd enstemmigt EU's narkotikastrategi for 2005–2012[1], som har til formål at opretholde et højt niveau for beskyttelse, trivsel og social samhørighed ved at forebygge og begrænse brugen af narkotika.

Strategiens vedtagelse gav i sig selv et klart signal om, at den politiske bekymring over narkotika i EU går langt ud over de forskellige medlemsstaters måde at gribe problemet an på. Det bekræftes, at alle medlemsstater bakker op om de samme grundprincipper: At der bør være en harmoniseret tilgang til at nedbringe udbuddet og efterspørgslen efter narkotika; at dette bør baseres på pålidelige oplysninger om arten og udstrækningen af problemet, på respekt for de grundlæggende rettigheder og menneskelig værdighed og i stigende grad på koordinering af grænseoverskridende retshåndhævelse rettet mod narkotikahandel og organiseret kriminalitet.

Narkotikahandlingsplanen fastsætter også rammerne for to på hinanden følgende fireårige handlingsplaner. Den første handlingsplan (2005-2008)[2] fastsætter 80 foranstaltninger til at hjælpe med at koordinere de væsentligste områder, hvor medlemsstaterne kan gribe ind over for ulovlig narkotika, så som offentlig sundhed, retshåndhævelse, toldvæsen, strafferet og eksterne forbindelser. Selv om gennemførelsen ofte er medlemsstaternes ansvar, deltager Kommissionen aktivt i at fremme og evaluere den igangværende indsats, samtidig med at den overvåger lovgivningen på narkotikaområdet, som f.eks. Rådets rammeafgørelse 2004/757/RIA om ulovlig narkotikahandel, som den afgiver rapport om i midten af 2009. Desuden foreslår Kommissionen nu på baggrund af de erfaringer, den har gjort sig de sidste fire år, en handlingsplan (2009-2012), der skal godkendes af Rådet.

Hvad har man opnået med den nuværende narkotikahandlingsplan?

Den nuværende plan har som overordnet mål:

"… markant at mindske udbredelsen af narkotikamisbrug i befolkningen og reducere de sociale og sundhedsmæssige skader, som brug af og handelen med ulovlige stoffer medfører ."

Vedlagte evalueringsrapport[3] er udarbejdet i samarbejde mellem Kommissionen, medlemsstaterne, Det Europæiske Overvågningscenter for Narkotika og Narkotikamisbrug (EONN), Europol og europæiske ngo-netværker, der er repræsenteret i civilsamfundsforummet. Det er den mest omfattende evaluering af gennemførelsen af EU’s narkotikapolitik til dato, og den viser, at målene for den nuværende plan delvist er nået:

- Stofmisbruget i EU er fortsat højt. Foreliggende data antyder, at brugen af heroin, cannabis og syntetiske stoffer har stabiliseret sig eller er faldende, men at brugen af kokain stiger i en række medlemsstater. Det samlede antal personer i EU, der bruger narkotika eller på et tidspunkt har brugt narkotika ("livstidsprævalensen"), vurderes for cannabis’ vedkommende til 70 mio., for kokain mindst 12 mio., for ecstasy 9,5 mio. og for amfetamin 11 mio., mens man ved, at mindst en halv mio. mennesker gennemgår behandling med substitutionsstoffer for stoffer som heroin[4].

- Selv om der ikke er grund til at stille sig tilfreds, viser foreliggende data fra andre sammenlignelige lande i andre dele af verden, at brugen af cannabis, kokain og amfetamin i EU er betydeligt lavere end i for eksempel USA. Det samme gælder for antallet af rapporterede narkotikarelaterede HIV-infektioner.

- Evalueringen viser også, at medlemsstaternes narkotikapolitikker er sammenfaldende, og at der sker en udvikling i retning af at understøtte de nationale politikker med handlingsplaner.

- Erfaringerne viser, at det er lykkes EU i det mindste at holde det komplekse sociale fænomen narkotikamisbrug og -misbrug i skak, og at der fokuseres mere og mere på de skadelige følger, narkotika har på enkeltpersoner og på samfundet. Det er vigtigt at bemærke, at EU har opnået dette resultat på trods af, at den ulovlige opiumproduktion på verdensplan steg drastisk i evalueringsperioden, og at EU blev mål for en hidtil uset kokainhandel. Set i lyset af det stærkt øgede udbud forekommer EU’s forsøg på at håndtere problemet mere positivt.

- Hvad angår det internationale samarbejde, er der nu en bedre koordinering af EU’s holdninger i internationale narkotikafora, som for eksempel i FN's Narkotikakommission. Derudover virker EU’s integrerede og harmoniserede tilgang til narkotika i stigende grad som forbillede for andre lande i hele verden.

Den nuværende handlingsplan (2005-2008) er et ambitiøst projekt. Der er gjort fremskridt på mange områder, men der har også vist sig nogle svagheder.

Der er fortsat problemer med politikkoordineringen på mange områder, og selv om kvaliteten af information om EU-situationen vedrørende narkotikamisbrug, -forebyggelse og -behandling hele tiden forbedres, mangler vi stadig betydelig viden. Der er vedvarende mangel på pålidelige data om narkotikaudbuddet, men også om omfanget og resultaterne af narkotikarelateret bistand til tredjelande.

Hvordan øges samfundets forpligtelse til at nedbringe narkotikamisbrug?

EU er helt sikkert nødt til at gøre mere for at nedbringe konsekvenserne af sociale og sundhedsmæssige problemer som følge af narkotikamisbrug. Hvis millioner af europæere på et tidspunkt har taget eller tager stoffer, så er der en kløft mellem den førte politik og den offentlige adfærd, som intet samfund kan tillade sig at ignorere.

Der er tegn på, at en eller flere af de mere (omkostnings)effektive foranstaltninger til at håndtere narkotikamisbrug er, at de offentlige myndigheder, der har ansvaret for forebyggelse, behandling, skadesbegrænsning og retshåndhævelse, arbejder sammen med frivillige organisationer og tjenesteydere. Med andre ord en alliance mellem borgerne og de institutioner, der er skabt af dem og for dem.

Det er på tide at sætte Europas befolkning i centrum på dette politikområde og involvere borgerne mere. Som første skridt hertil hjalp Kommissionen med at starte det europæiske civilsamfundsforum vedrørende narkotika i 2006. For at støtte gennemførelsen af EU’s narkotikahandlingsplan vil Kommissionen under den kommende handlingsplan undersøge metoder til at mobilisere alle, der ønsker at være med til en formel indgåelse af forpligtelser for at bidrage til at minimere den skade, som narkotika påfører mennesker. En idé i den forbindelse er udformningen af en "europæisk alliance mod narkotika". Der kunne være tale om en offentlig forpligtelse, som enhver borger eller borgergruppe kunne indgå for at udbrede kendskabet til farerne ved at tage narkotika og støtte bedste praksis på dette område.

Hen imod en ny narkotikahandlingsplan for 2009-2012

EU’s narkotikastrategi har at gøre med et komplekst fænomen, der kræver en langsigtet indsats for at opnå forandringer. Den fokuserer på to vigtige dimensioner af narkotikapolitikken nemlig begrænsning af narkotikaefterspørgslen og begrænsning af narkotikaudbuddet suppleret med de tre tværgående temaer nemlig koordinering, internationalt samarbejde samt information, forskning og evaluering .

For at støtte denne strategi foreslår Kommissionen også en ny narkotikahandlingsplan for 2009-2012, der både bygger på eksisterende rammebestemmelser men også på erfaringerne fra de sidste fire år. Den omhandler følgende prioriterede områder:

1. Nedbringelse af efterspørgslen efter narkotika og bevidstgørelse af offentligheden

Vi skal yderligere effektivisere foranstaltningerne til nedbringelse af narkotikamisbruget og konsekvenserne heraf. Dette omfatter særlig opmærksomhed på svage grupper og forebyggelse af blandingsmisbrug (brug af både ulovlige og lovlige stoffer, især alkohol).

2. Mobilisering af de europæiske borgere til at spille en aktiv rolle

Kommissionen foreslår at iværksætte en høring af medlemsstaterne og det europæiske civilsamfund om at arbejde hen imod vedtagelse af en europæisk alliance mod narkotika. En sådan alliance kunne indeholde en forpligtelse og en række principper til vejledning af borgerne om, hvordan de håndterer narkotikarelaterede problemer, som jo kan opstå i deres nærmeste omgangskreds. Alliancen skal tilpasses national lovgivning og praksis og give plads til positive handlinger og øget personlig indflydelse i den overordnede stræben efter et sikrere og sundere samfund.

3. Nedbringelse af narkotikaudbuddet

Vi har brug for mere effektiv retshåndhævelse på EU-plan for at bekæmpe narkotikafremstilling og -handel og gøre fuld brug af Europol og andre EU-strukturers kapacitet i en efterretningsbaseret tilgang. Der bør gives støtte til flere koordinerede aktioner via regionale sikkerhedsplatforme.

4. Forbedring af det internationale samarbejde

EU, der er verdens største bidragyder i den globale kamp mod narkotika og mere holdbare løsninger på problemet med narkotikafremstilling, ville kunne handle mere effektivt, hvis der var en bedre koordinering af de nationale politikker og fællesskabspolitikkerne.

5. En bedre forståelse af problemet

Vi skal øge vores viden om alle aspekter af narkotikamisbrug gennem mere og bedre koordineret forskning og data, herunder data om narkotikarelateret kriminalitet og om, hvordan det ulovlige narkotikamarked fungerer.

Følgende handlingsplan skal fungere som en ramme for gennemførelsen af disse prioriteter og skabelse af en europæisk merværdi om nødvendigt.

I. KOORDINERING |

Hovedprioritet: Mere effektiv politikudvikling og -gennemførelse. |

Mål | Foranstaltning | Tidsplan | Ansvarlig part | Indikatorer |

1. Sikre en afbalanceret, tværfaglig tilgang - under hensyntagen til de grundlæggende rettigheder - i de nationale politikker, i EU’s tilgang til tredjelande samt i internationale fora | 1. Medlemsstaterne og EU-institutionerne bør effektivt koordinere narkotikapolitikkerne, så de stemmer overens med målene for EU’s narkotikastrategi 2005-2012 og denne handlingsplan | I gang | MS KOM Rådet | Målene for EU’s narkotikastrategi og handlingsplaner indgår i de nationale politikker EU’s narkotikapolitik afspejler målene for narkotikastrategien |

2. Sikre en effektiv koordinering på EU-plan | 2. Rådets horisontale narkotikagruppe bør påtage sig en proaktiv rolle i forbindelse med sit koordineringsmandat | I gang | Rådet | Rådets relevante arbejdsgrupper[5] informerer og involverer aktivt den horisontale narkotikagruppe og omvendt |

3. Kommissionen og Rådet skal sikre sammenhæng mellem engagementet i narkotikapolitikkens interne og eksterne aspekter | 2011 | KOM Rådet | Der er opnået sammenhæng mellem narkotikapolitikkens interne og eksterne aspekter |

4. Rådet skal undersøge narkotikaproblemet en gang om året på baggrund af Kommissionens årlige situationsrapport og relevante årsrapporter fra EONN og Europol | I gang | Rådet KOM EONN Europol | Rådets konklusioner |

3. Sikre en effektiv koordinering på nationalt plan | 5. Formandskabet skal regelmæssigt indkalde de nationale narkotikakoordinatorer eller tilsvarende til møder for at styrke koordineringen af særlige og hastende spørgsmål, der kræver indgreb | To gange om året | Formandskabet MS | Effektiv indflydelse på politikkoordineringen |

6. Medlemsstaterne skal undersøge narkotikakoordineringen mellem myndighederne for at sikre, at EU fremlægger koordinerede holdninger, og at målene for EU's handlingsplan gennemføres på den mest effektive måde | I gang | MS Rådet | Der er sammenhæng mellem medlemsstaternes indlæg i den horisontale narkotikagruppe og andre arbejdsgrupper |

4. Sikre at civilsamfundet deltager i narkotikapolitikken | 7. Kommissionen skal mindst en gang om året søge feedback på narkotikapolitikken fra civilsamfundsforummet om narkotika | I gang | KOM | Forummet mødes mindst en gang om året Kommissionen rapporterer om resultatet til den horisontale narkotikagruppe |

8. Medlemsstaterne skal om muligt involvere civilsamfundet i gennemførelsen af narkotikapolitikken i overensstemmelse med national praksis på baggrund af en "europæisk alliance mod narkotika", der skal inddrage civilsamfundet og den offentlige sektor i en oplysningskampagne om risikoen ved narkotikamisbrug | I gang | MS KOM | Civilsamfundet deltager i den nationale dialog Der er modtaget input fra civilsamfundet Bredt tilsagn til alliancen |

II. EFTERSPØRGSELSBEGRÆNSNING |

Hovedprioritet: At forbedre kvaliteten og effektiviteten af foranstaltningerne til nedbringelse af narkotikamisbruget og konsekvenserne heraf især for udsatte grupper. |

Mål | Foranstaltning | Tidsplan | Ansvarlig part | Indikator |

5. Forebygge narkotikamisbrug og risici i forbindelse hermed | 9. Gøre godkendte universelle forebyggelsesstrategier systematisk tilgængelige i forskellige sammenhænge (f.eks. skoler, arbejdspladser og fængsler). Forebyggelse bør også dække blandingsmisbrug (brug af både ulovlige og lovlige stoffer især alkohol) samt narkotika og kørsel | I gang | MS | Flere evaluerede programmer og omfattende strategier i medlemsstaterne Udbredt brug af narkotika blandt unge samt synet på narkotikamisbrug i omgangskredsen |

10. Gennemføre målrettede programmer for at forebygge eller udsætte tidspunktet for førstegangsbrug gennem evaluerede og nyskabende indgreb | I gang | MS | Flere evaluerede programmer i medlemsstaterne rettet mod førstegangsbrugere Udbredt brug af narkotika blandt unge Førstegangsbrugeres alder |

6. Forebygge brug af narkotika, herunder stiknarkomani, ved målrettet forebyggelse | 11. Yderligere udvikle teknikker med henblik på at opdage og gribe tidligt ind og gennemføre evalueret selektiv forebyggelse for udsatte grupper, der er i højrisikozonen for at udvikle narkotikaproblemer | I gang | MS | Etablering af referencedata om misbrug Tendenser inden for narkotikamisbrug Flere resultatbaserede, målrettede forebyggelsesprogrammer i medlemsstaterne |

12. Yderligere udvikle og gennemføre evalueret forebyggelse for særlige højrisikogrupper af blandingsmisbrugere, der risikerer at udvikle narkotikaproblemer, ved at tilbyde let adgang til vejledning, afhjælpning af adfærdsproblemer og korte indgreb | I gang | MS | Etablering af referencedata om misbrug Tendenser inden for narkotikamisbrug Flere resultatbaserede, målrettede forebyggelsesprogrammer i medlemsstaterne |

7. Øge effektiviteten af narkotikabehandlinger og afvænning ved at forbedre udbuddet af, tilgangen til og kvaliteten af tjenesterne | 13. Yderligere udvikle og gennemføre evidensbaserede behandlingsmuligheder som psykosociale og farmakologiske tilgange, der passer til narkotikamisbrugerens behov (herunder relevant behandling, der er tilpasset de nye typer narkotika eller typer af misbrug) | I gang | MS | Tendenser inden for nye behandlingsbehov og fastholdelse i behandling Flere forskelligartede og mere evidensbaserede behandlingsformer i medlemsstaterne |

14. Udvikle og gennemføre programmer for afvænning og resocialisering samt tjenester, der baseres på erfaringer om forebyggelse af tilbagefald og nedbringning af social marginalisering og stigmatisering | I gang | MS | Flere afvænnings- og resocialiseringsprogrammer i medlemsstaterne |

15. Offentliggøre behandlings- og afvænningsmulighederne på nationalt, regionalt og lokalt plan for potentielle målgrupper | I gang | MS | Informationsstrategier på plads i medlemsstaterne Offentligt tilgængelige tjenesteregistre (for eksempel internetportaler) |

8. Forbedre kvaliteten og effektiviteten af foranstaltningerne for nedbringelse af narkotikaefterspørgslen under hensyntagen til narkotikamisbrugernes særlige behov i forhold til køn, kulturel baggrund, alder, osv. | 16. Udvikle, gennemføre og udveksle retningslinjer for god praksis/kvalitetsstandarder til forebyggelse, behandling, skadesbegrænsning samt indgreb og tjenester med henblik på afvænning | 2009-2012 | MS KOM EONN | Relevante retningslinjer og/eller kvalitetsstandarder Gennemførelsesniveau for retningslinjer og/eller standarder |

17. Udvikle en EU-konsensus om kvalitetsstandarder og modeller for forebyggelse, behandling, skadesbegrænsning samt indgreb og tjenester med henblik på afvænning under hensyntagen til særlige gruppers behov | 2012 | MS Rådet KOM EONN | EU’s foreslåede konsensusdokument og opfølgning |

18. Medlemsstaterne skal undersøge tilgængeligheden og effektiviteten af forebyggelse, behandling, skadesbegrænsning og afvænning i forhold til bestemte behov. Kommissionen skal med støtte fra EONN udvikle en metodologisk ramme for denne type undersøgelser | 2012 | MS Rådet KOM EONN | Antallet af medlemsstater, der gennemfører undersøgelsen |

9. Give adgang til sundhedspleje for narkotikamisbrugere i fængslerne for at forebygge og nedbringe sundhedsrelaterede skader i forbindelse med brug af narkotika | 19. Udvikle og gennemføre forebyggelse, behandling, skadesbegrænsning og resocialiseringstjenester for indsatte i fængsler, der svarer til de tjenester, der er tilgængelige uden for fængslerne. Særligt fokus på lægetilsyn efter løsladelse | I gang | MS | Narkotikapolitikker gennemført med særligt henblik på narkotikatjenester i fængslerne og opfølgning på tidligere indsatte |

20. Medlemsstaterne skal godkende og gennemføre indikatorer til overvågning af narkotikamisbrug, narkotikarelaterede sundhedsproblemer og behandlingstilbud i fængslerne på baggrund af metoder udarbejdet af Kommissionen og med støtte fra EONN | I gang | MS Rådet KOM EONN | Nedgang i narkotikarelaterede. sundhedsproblemer i fængslerne |

10. Sikre adgang til skadesbegrænsningstjenester for at nedbringe HIV/AIDS-smitte, hepatitis C og andre narkotikarelaterede blodbårne sygdomme samt nedbringe antallet af narkotikarelaterede dødsfald i EU | 21. Give systematisk adgang til og øge dækningen af tjenester for skadesbegrænsning som en integreret del af begrænsning af narkotikaefterspørgslen, idet man fuldt ud, hvor det er muligt, anvender indgreb, det har vist sig at være effektive[6] | I gang | MS | Kommissionen skal rapportere om fremskridtene. Nedgang i narkotikarelaterede smitsomme sygdomme Nedgang i antallet af narkotikarelaterede dødsfald Forbedret dækning af tjenester til skadesbegrænsning |

III. UDBUDSBEGRÆNSNING |

Hovedprioritet: En målbar forbedring af effektiviteten af EU’s retshåndhævelse på narkotikaområdet. Europol, Eurojust og andre EU-strukturer skal fuldt ud opfylde deres respektive roller for at opnå effektivitet, overensstemmelse mellem nationale initiativer, intern EU-koordinering og stordriftsfordele. |

Mål | Foranstaltning | Tidsplan | Ansvarlig part | Indikator |

11. Forbedre det gældende politisamarbejde i EU for at bekæmpe narkotikafremstilling og -handel | 22. Rette indsatsen mod de kriminelle organisationer, der udgør den største trussel, ved fuldt ud at udnytte den efterretningsbaserede europæiske kriminalefterretningsmodel og dens forskellige dele | I gang | MS Europol Eurojust Rådet | Antallet af kriminelle organisationer, som medlemsstaterne har rettet deres indsats mod |

23. Øge antallet af tværfaglige retshåndhævelsesforanstaltninger, herunder involvere Europol om nødvendigt, samt styrke politi, told- og grænsekontrolindsatsen ved hjælp af fælles efterforskningshold og fælles toldaktioner | I gang | MS Europol Eurojust | Øget antallet af fælles narkotikaefterforskningshold/fælles toldaktioner Evalueringsrapport om de opnåede resultater |

24. Forbedre kvaliteten af efterretningsdata, som de nationale Europol-enheder fremlægger til Europols Narkotikaenhed med fokus på bagmændene inden for organiseret kriminalitet | I gang | MS Europol | Konsekvens, relevans og kvalitet af de data og efterretninger, der modtages |

25. Udnytte COSPOL[7]-projekterne fuldt ud (heroin, kokain og syntetiske stoffer), der har forbindelse til Europols narkotikaprojekter, herunder koordineret analyse ved hjælp af analysedatabaser | I gang | MS Rådet Europol | Stigning i antallet af identificerbare operationelle resultater |

26. Det Europæiske Politiakademi (CEPOL)[8] skal udbyde relevant videreuddannelse til ledende politipersonale og toldembedsmænd samt forbindelsesofficerer i tredjelande på nationale politiskoler | I gang | CEPOL MS | Kursusplan for de retshåndhævende myndigheder på narkotikaområdet Yderligere relevant uddannelse inkluderes i CEPOL’s årsprogram Antal kurser Antal ansatte, der har gennemgået kurser |

27. Mere systematisk udnyttelse af medlemsstaternes forbindelsesofficerer i tredjelande til udveksling af oplysninger og efterretninger mellem medlemsstaternes retshåndhævende myndigheder og Europol om nødvendigt | I gang | MS Europol | Stigende internationalt samarbejde mellem de operationelle retshåndhævende instanser |

12. Reagere hurtigt og effektivt på nye trusler (for eksempel nye typer stoffer og nye ruter) | 28. Starte regionale sikkerhedsplatforme om nødvendigt (for eksempel MAOC-N og Baltic Sea TF) for at imødegå nye trusler ved hjælp af koordinerede operationer. Sådanne foranstaltninger skal stemme overens med eksisterende retlige og operationelle foranstaltninger på EU-plan og baseres på specifikke trusselsvurderinger (se også foranstaltning 42) | I gang | MS Rådet Europol | Rettidige operationer, der proaktivt håndterer risici og begrænser trusler Stigning i antallet af kriminelle operationer, der er blevet afbrudt (pågribelse, ændret handelsadfærd) |

29. EU skal fokusere på koordinerede og fælles bestræbelser mellem de medlemsstater, der i højere grad oplever en bestemt form for narkotikaproduktion/narkotikahandel, om nødvendigt i samarbejde med Europol | I gang | MS Europol Rådet | Resultater af medlemsstaternes operationelle og strategiske foranstaltninger |

13. Nedbringe fremstillingen og udbuddet af syntetiske stoffer | 30. Medlemsstaterne skal aktivt opretholde politisamarbejdet/fællesaktionerne på dette område og udveksle efterretningsoplysninger og erfaringer. Der skal gøres optimalt brug af Europol-projektet SYNERGY og det relaterede COSPOL-initiativ | I gang | MS Europol Rådet | Stigning i antallet af fælles iværksatte eller afsluttede projekter Stigning i antallet af produktionslokaler, der er blevet lukket og indrapporteret til EILCS Antallet af SYNERGY-rapporter |

31. Vedtage og gennemføre et EU-system til profilanalyse af syntetisk narkotika baseret på erfaringer fra projekter som SYNERGY og CHAIN, Europols struktur og ekspertise, Kommissionens Fælles Forskningscenter samt medlemsstaternes igangværende politiforanstaltninger og erfaringer på området | 2012 | KOM Europol MS | Systemet er kørende |

14. Nedbringe anvendelse af og handel med kemiske prækursorer, der bruges til fremstilling af ulovlig narkotika, især syntetiske narkotikaprækursorer, i EU | 32. EU skal fastholde en klar, fælles holdning på dette område i internationale og FN-sammenhænge baseret på eksisterende lovgivning og samarbejdspraksis med den private sektor | I gang | KOM Rådet MS | Effektiv koordinering via de relevante rådsudvalg Fælles EU-holdning i internationale fora |

33. Toldmyndighederne skal indføre kontrol af prækursorer på strategisk plan og dermed effektivisere forvaltningen af grænsekontrol og samarbejde tættere med andre retshåndhævelsesmyndigheder, der har at gøre med narkotikabekæmpelse (gensidig støtte) | I gang | MS | Forbedring af prækursorkontrol, -afsløring, -beslaglæggelse samt -profilering sammenlignet med 2008 |

34. EU skal fuldt ud støtte internationalt samarbejde rettet mod at forebygge ulovlig anvendelse af narkotikaprækursorer, såsom de INCB-styrede projekter PRISM og COHESION | I gang | KOM MS | Stigning i antallet af beslaglæggelser/opbragte forsendelser |

35. Evaluere EU’s lovgivning om narkotikaprækursorer og gennemførelsen heraf | 2010 | KOM MS | Evalueringen er afsluttet |

36. EU skal for så vidt muligt udvikle samarbejdsaftaler med de lande, der fremstiller flest syntetiske narkotikaprækursorer | I gang | KOM | Aftalen er indgået Nedbringelse af ulovlige forsendelser af narkotikaprækursorer fra de pågældende lande |

15. Nedbringe samfundskonsekvenserne af organiseret narkotikaproduktion og -handel | 37. Lette konfiskering og inddrivelse af udbytte af narkotikakriminalitet i EU ved at styrke politikkerne for konfiskering og inddrivelse af aktiver i EU og på internationalt niveau | 2012 | MS KOM Rådet Parlamentet | Kommissionens meddelelse vedtaget Retlige instrumenter foreslået og vedtaget Vurdering af de beslaglagte aktiver |

38. Støtte etableringen af kontorer for inddrivelse af aktiver i medlemsstaterne ved at skabe en international platform. Støtte undersøgelser gennem Europols Kontor for Beslaglagte Aktiver | I gang | KOM MS Europol | Platformen er etableret og virker effektivt Stigning i antallet af undersøgelser om opsporing og identificering af aktiver Stigning i antallet og værdien af beslaglagte kontanter og aktiver |

IV. INTERNATIONALT SAMARBEJDE |

Hovedprioritet: Forbedre effektiviteten af EU’s samarbejde med tredjelande og internationale organisationer på narkotikaområdet gennem tættere politikkoordinering i EU. Fremme en konsekvent anvendelse på internationalt plan af den europæiske afbalancerede tilgang til narkotikaproblemet. |

Mål | Foranstaltning | Tidsplan | Ansvarlig part | Indikator |

16. Om muligt inkludere EU’s narkotikapolitik systematisk i forhold til tredjelande og regioner og inden for det bredere udviklings- og sikkerhedsaspekt. Dette gøres på baggrund af strategisk planlægning og koordinering mellem de involverede parter | 39. Sikre at EU’s forhold til tredjelande afspejler målene for EU’s narkotikastrategi- og handlingsplaner på baggrund af princippet om fælles ansvar og med respekt for menneskerettigheder | I gang | MS KOM | Prioriteter i narkotikapolitikken afspejles i stigende grad i forholdet til tredjelande |

40. Forbedre effektiviteten af de eksisterende narkotikamekanismer så som Koordinerings- og Samarbejdsmekanismen mellem EU og Latinamerika og Caribien, den særlige dialog mellem EU og Andes samt "narkotika-troikaerne" ved at identificere særlige samarbejdsområder | I gang | Rådet KOM | Samarbejdsinitiativer er taget og gennemført |

41. På linje med EU’s politiske beslutninger og strategier og med støtte fra medlemsstaterne og Kommissionens støtteprogrammer skal der gribes fat på de narkotikarelaterede problemer i producentlandene og de lande, der ligger langs (nye) handelsruter, gennem projekter om at nedsætte efterspørgslen efter og udbuddet af narkotika samt forebygge anvendelsen af kemiske prækursorer. Støtten skal knyttes til narkotikahandlingsplanerne mellem EU og tredjelande og regioner (se foranstaltning 46 og 50) | I gang | KOM MS | Prioriteterne i narkotikapolitikken afspejles i de finansierede projekter De finansierede projekter afspejler overensstemmelse mellem nedbringelsen af udbud og efterspørgsel Der er skabt synergier mellem medlemsstaterne og fællesskabets finansieringsprogrammer |

42. Forbedre det regionale og mellemregionale samarbejde om at nedbringe udbuddet af og efterspørgslen efter narkotika i tredjelande med støtte fra medlemsstaterne og Fællesskabets finansieringsprogrammer, såsom udviklingssamarbejdsinstrumentet og de regionale strategidokumenter, stabilitetsinstrumentet og instrumentet for den europæiske naboskabspolitik | I gang | KOM MS | Nye mellemregionale samarbejdsinitiativer er oprettet og gennemført Der er skabt synergi mellem medlemsstaterne og Fællesskabets finansieringsprogrammer Stigning i antallet af finansierede projekter samt det samlede budget herfor |

43. Fremme alternativer til narkotikafremstilling som levevej under hensyntagen til menneskerettighederne, samt involvere lokalsamfund under hensyntagen til deres særlige forhold og behov | I gang | KOM MS | Antal projekter i overensstemmelse med EU's tilgang til alternativ udvikling (9597/06, CORDROGUE 44 af 18.5.2006) |

44. Af koordineringshensyn etablere en overvågningsmekanisme til narkotikarelateret EU-bistand til tredjelande | Årligt | Rådet MS KOM | Mekanismen er etableret Oversigt over narkotikarelaterede fællesskabs- og medlemsstatsprojekter i tredjelande |

45. Iværksætte en undersøgelse af omfanget og resultatet af Fællesskabets narkotikarelaterede projekter i tredjelande | 2010 | KOM | Undersøgelsen er gennemført |

46. Opdatere og gennemføre EU’s Narkotikahandlingsplaner i de centralasiatiske republikker[9] samt Latinamerika og Caribien[10] | I gang | MS KOM | Prioriteter er fastlagt Gennemførelse af handlingsplanerne |

17. Styrke EU-koordineringen i multilaterale sammenhænge og fremme en integreret og afstemt tilgang | 47. Sikre bedre koordinering og sammenhæng mellem Den Horisontale Narkotikagruppe og medlemsstaternes delegationer i FN's Narkotikakommission ved udnævnelse af en permanent forbindelsesofficer | 2009 | Rådet MS | Forbindelsesofficer er blevet udnævnt Styrket koordinering mellem delegationerne i Wien og den horisontale narkotikagruppe |

48. Forberede, koordinere og vedtage fælles EU-holdninger og resolutioner i FN's Narkotikakommission | I gang | Formandskabet MS KOM | Antal fælles EU-resolutioner Fælles EU-holdinger, der støttes af andre regioner |

49. Præsentere en EU-holdning for højniveausegmentet i det 52. møde i FN's Narkotikakommission om vurderingen af og opfølgningen på UNGASS '98[11], der afspejler de grundlæggende principper for EU’s narkotikapolitik | 2009 | Rådet MS KOM | EU’s holdning afspejles i FN’s politiske erklæring |

18. Støtte til kandidatlandene og de lande, der deltager i stabiliserings- og associeringsprocessen | 50. Yde den nødvendige tekniske og anden bistand til disse lande for at øge deres kendskab til EU-retten på narkotikaområdet og hjælpe dem med at gennemføre de krævede foranstaltninger, herunder dem, der blev vedtaget under narkotikahandlingsplanen med de vestlige Balkanlande[12] | I gang | MS KOM Rådet EONN Europol | Landene efterkommer i stigende grad den gældende EU-ret De afsluttede projekters kvantitet og kvalitet Fremskridt i dialogen og/eller samarbejdet med relevante EU-instanser Gennemførelse af handlingsplanerne |

19. Forbedre samarbejdet med de europæiske naboskabslande | 51. Forbedre narkotikadialogen med de europæiske naboskabslande i en bilateral eller regional sammenhæng især gennem underudvalg | I gang | MS KOM | Konkret resultat af dialogen |

52. Kommissionen opfordrer disse lande til at bruge instrumentet for det europæiske naboskab til gennemførelse af narkotikadelen i handlingsplanerne for det europæiske naboskab | I gang | KOM | Antallet af narkotikarelaterede projekter gennemført i henhold til instrumentet for det europæiske naboskab |

V. INFORMATION, FORSKNING OG EVALUERING |

Hovedprioritet: Forbedre forståelsen af alle aspekterne af narkotikamisbrug for at udvide videngrundlaget for den generelle politik og oplyse borgerne om de sociale og sundhedsmæssige konsekvenser ved brug af narkotika samt udføre forskning |

Mål | Foranstaltning | Tidsplan | Ansvarlig part | Indikator |

20. Udvide videngrundlaget på narkotikaområdet ved at fremme forskning | 53. Rådet og Kommissionen skal fastlægge EU’s kommende forskningsprioriteter på området for ulovlig narkotika og de mekanismer, der skal til for at skabe ny viden, udvikle nye tilgange og teknologier og styrke forskningssamarbejdet i EU | 2009 | MS KOM EONN | Forskningsprioriteterne er fastlagt Mekanismerne er fastlagt og indført |

21. Sikre udveksling af præcise og relevante oplysninger på området for ulovlig narkotika | 54. Medlemsstaterne skal fortsat levere de nødvendige ressourcer til Reitox[13]-nationale kontaktpunkter. Reitox’ nationale kontaktpunkter skal hjælpe EONN på baggrund af fastlagte standarder | I gang | MS | Udveksling af data med henblik på overvågning og evaluering Medlemsstaternes finansiering af Reitox og andre ressourcer svarer til behovene Reitox’ nationale kontaktpunkter bidrager i overensstemmelse med de fastlagte standarder |

22. Udvikle yderligere instrumenter til overvågning af narkotikasituationen og effektiviteten af reaktionerne herpå | 55. Yderligere forbedre og gennemføre EONN’s fem vigtigste epidemiologiske indikatorer, udvikle nye indikatorer og foranstaltninger til nedbringelse af narkotikaefterspørgslen | 2012 | MS EONN KOM | Øge medlemsstaternes opfyldelse af gennemførelseskriterierne for vigtige indikatorer Forbedring af indikatorerne for behandlingsefterspørgsel og problematisk stofbrug[14] Indikatorer/foranstaltninger for afvænning og resocialisering |

56. Udvikle indikatorer for indsamling af politisk relevante data om markedet for ulovlig narkotika og retshåndhævelse og udvikle en dataindsamlingsstrategi | I gang | KOM EONN Europol Rådet MS | Indikatorerne er fastlagt Gennemførelsesstrategi er udviklet |

57. Udvikle analytiske instrumenter for bedre at kunne bedømme effektiviteten og virkningerne af narkotikapolitikken | 2010 | KOM EONN MS | Analytiske instrumenter er udviklet Mere præcis analyse af narkotikasituationen |

58. Bedømme effektiviteten af Rådets afgørelse 2005/387/RIA af 10. maj 2005 om udveksling af oplysninger om, risikovurdering af og kontrol med nye psykoaktive stoffer | 2010 | KOM Rådet EONN Europol EMEA) | Bedømmelse fremlagt og mulig opfølgning |

59. Europol skal bedømme de enkelte medlemsstaternes data og oplysninger om kriminalitet | Årligt | MS Europol | Kvalitativ bedømmelse af data |

23. Sikre en fortsat evaluering af narkotikapolitikken | 60. Medlemsstaterne skal regelmæssigt evaluere de nationale narkotikapolitikker | I gang | MS | Antal evaluerede narkotikapolitikker |

61. Fremlægge en årlig situationsrapport til Rådet og Europa-Parlamentet om gennemførelsen af handlingsplanen og fremlægge tilpassede/forbedrede indikatorer og indberetningsmekanismer for overvågning og evaluering, hvor det er hensigtsmæssigt og nødvendigt | Årligt | KOM EONN Europol MS | Årlig situationsrapport er fremlagt Relevante indikatorer til rådighed |

62. Der skal udføres en ekstern evaluering af gennemførelsen og resultaterne af EU’s narkotikahandlingsplan 2009-2012 efterfulgt af en betænkningstid før opfølgningen | 2012 | KOM Rådet MS | Vurdering af gennemførelsen af specifikke foranstaltninger Virkningen for den overordnede narkotikasituation er kendt |

[1] CORDROGUE 77 af 22.11.2004.

[2] EUT C 168 af 8.7.2005.

[3] Kommissionens arbejdsdokument vedlagt i Bilag I.

[4] EONN's årsberetning 2007.

[5] Rådets arbejdsgrupper omfatter Politisamarbejdsgruppen, Toldsamarbejdsgruppen, Den Tværfaglige Gruppe vedrørende Organiseret Kriminalitet, Folkesundhedsgruppen, Gruppen vedrørende Eksterne Anliggender og Arbejdsgruppen vedrørende Økonomiske Spørgsmål.

[6] Denne foranstaltning bygger på Rådets henstilling 2003/488/EF om forebyggelse og reduktion af helbredsskader forbundet med narkotikamisbrug.

[7] Comprehensive Operational Strategic Planning for the Police.

[8] Det Europæiske Politiakademi, Rådets afgørelse 2005/681/RIA.

[9] 12353/02, CORDROGUE 78 af 25.9.2002.

[10] 7163/1/99, CORDROGUE 19 af 15.4.1999, Port of Spain-erklæringen af 23.5.2007.

[11] Politisk erklæring (resolution S-20/2, bilag) fra De Forenede Nationers Generalforsamlings 20. særlige samling.

[12] 5062/2/03, CORDROGUE 3 af 3.6.2003.

[13] Réseau Européen d'Information sur les Drogues et les Toxicomanies.

[14] EONN-indikatorerne skal bringes på linje med de internationale standarder for narkotikamisbrug (DSM-V/ ICD-10).